text: Flere unge vil arbejde i industrien i Horsens
  26 januar 2016 kl. 09.38
  15 kommende industriteknikere og 18 kommende smede har lige haft første skoledag på Learnmark Horsens.
  Mandag den 18. januar var det første skoledag på Learnmark Horsens for 15 kommende industriteknikere og 18 kommende smede. De tal er langt højere end forventet, og kan blive afgørende for særligt metalvirksomhederne i Learnmarks optageområde.
  Mangel på kvalificeret arbejdskraft i industrien har været ét af de emner, der har fyldt mest, når erhvervsfolk og politikere i Horsens har mødtes det sidste år.
  Peter Sørensen, borgmester i Horsens Kommune (S), glæder sig over udviklingen:
  - Det her er virkelig godt. At vi så hurtigt har vendt tilgangen til industritekniker- og smedeuddannelsen er faktisk mere, end jeg havde turde håbe på. Det beviser, at det samarbejde, vi har i Horsens, bl.a. imellem industrien, kommunen og Learmark, er et enormt stærkt redskab til at imødekomme udfordringer på arbejdsmarkedet, siger Peter Sørensen.
  